ประกันสะสมทรัพย์ ผลตอบแทนคิดเป็นเปอร์เซ็นต์อย่างไร
ผลตอบแทนของประกันสะสมทรัพย์ ที่มักจะได้ยินจากโฆษณากันบ่อย ๆ ว่า ให้ผลตอบแทนเป็น 10% 100% ทำให้ใครหลาย ๆ คนที่ไม่ได้ฟังรายละเอียดให้ดี อาจเข้าใจว่าผลตอบแทนของประกันสะสมทรัพย์นั้นสูงมาก ๆ แต่ในความเป็นจริงแล้วผลตอบแทนของประกันสะสมทรัพย์จะใกล้เคียงกับอัตราเงินฝากประจำเท่านั้น 

การคำนวณผลตอบแทนของประกันสะสมทรัพย์ โดยทั่วไป เวลาเราพูดถึงผลตอบแทนของการลงทุน เราจะพูดเป็น % เทียบจาก “เงินต้น” ที่ได้ลงทุนไป อย่างถ้าลงทุนหุ้นด้วยเงิน 100 บาท ต่อมาราคาหุ้นเพิ่มขึ้น จาก 100 บาทกลายเป็น 105 บาท ใน 1 ปี ก็แปลว่าผลตอบแทนที่เราได้รับคือ 5% 

แต่ในฝั่งประกันสะสมทรัพย์ ผลตอบแทนเป็น % ที่ว่า เป็นการคำนวณจาก “ทุนประกันชีวิตตั้งต้น” ที่เราจะได้รับจากประกันสะสมทรัพย์แบบนั้น ๆ  เช่น ซื้อประกันชีวิตแบบจ่ายเบี้ย 5 ปี ปีละ 50,000 บาท โดยแบบประกันนี้ให้ความคุ้มครองเป็นทุนประกันชีวิตเริ่มต้น 100,000 บาท ระยะเวลาคุ้มครอง 10 ปี และจะได้เงินคืนปีละ 5% ไปเรื่อย ๆ จนปีสุดท้ายจะได้เงินคืนรวมเงินครบสัญญา 255% แบบนี้ก็จะแปลว่าจะได้เงินคืนปีละ 5,000 บาท ทุก ๆ ปี จนปีสุดท้ายจะได้เงินคืนรวมเงินครบสัญญา 255,000 บาท โดยมาจากการนำ 5% และ 255% คูณกับทุนประกันชีวิต 100,000 นั่นเอง

ซึ่งถ้าลองเทียบเฉพาะปีแรก คือได้เงินคืน 5,000 เทียบกับเบี้ยประกันปีแรกที่จ่ายไป 50,000 ดูเผิน ๆ ก็เหมือนว่าจะได้ผลตอบแทนในปีแรกเป็นสูงถึง 10% เมื่อเที่ยบกับเบี้ยประกันปีแรกที่จ่าย แต่ต้องอย่าลืมว่าเมื่อปีต่อมาเราจ่ายเบี้ยประกันเพิ่มอีกปีละ 50,000 บาท แต่เงินที่ได้คืนในแต่ละปีก็ยังล็อกไว้ที่ 5,000 บาทเท่าเดิม

นอกจากนี้เมื่อจ่ายครบ 5 ปีเป็นเงิน 250,000 แล้ว ก็ต้องค้างเงินในกรมธรรม์ต่ออีก 5 ปี เพื่อให้ยังได้รับเงินคืน 5,000 บาทไปเรื่อย ๆ จนปีสุดท้ายถึงจะได้เงินก้อน 255,000 ออกมา ดังนั้นเมื่อคำนวณเป็น Internal Rate of Return (IRR) ที่สามารถนำไปเทียบอัตราผลตอบแทนสินทรัพย์ลงทุนอื่น ๆ ได้ จะเท่ากับว่าแบบประกันสะสมทรัพย์ตัวนี้ให้ผลตอบแทนที่ 2.56% ต่อปีเท่านั้น
ตลาดการเงิน & ผลิตภัณฑ์และบริการทางการเงิน,ความรู้ทางการเงิน